עבסאן א-סע'ירה

עבסאן א-סע'ירה (בערבית: عبسان الصغيرة; תעתיק מדויק: עבסאן אלצע'ירה) היא עיירה חקלאית בדרום רצועת עזה, בנפת ח'אן יונס, כ-2 ק"מ דרומית לח'אן יונס. בעיירה כ-9,300 תושבים. נקראת לעיתים גם בשם עבסאן א-זע'ירה או עבסאן אל-ג'דידה.

מקור השם
משמעות שמו של היישוב לא ידועה, אך הסיומת "א-סע'ירה" (הקטנה) נועדה להבדילו מהעיר הסמוכה – עבסאן אל-כבירה (הגדולה), הנמצאת דרומית-מערבית ממנה.

בדו"ח של הקרן לחקר ארץ ישראל משנת 1885 נכתב שעבסאן א-סע'ירה היא אתר כפרי מיושב ובו עשרה צריפים ושרידים של בתי אבן וכרכובים.

בתקופת המנדט הבריטי

במפקד האוכלוסין בארץ ישראל (1922) מנתה אוכלוסיית עבסאן 695 תושבים, בשני היישובים (אל-כבירה וא-סע'ירה). במפקד האוכלוסין בארץ ישראל (1931) נספרו 1,144 תושבים ב-186 בתים. בסקר הכפרים (1945) היו שני היישובים עבסאן עדיין מאוחדים ומנו 2,230 תושבים, כולם ערבים, בעלי שטח של 16,084 דונם. מתוך שטח זה שימשו 15,616 דונם לגידול דגן, ו-92 דונם למטעים וקרקע בנויה.

תחת שלטון ישראל
בכתבה משנת 1972 נמסר כי בעיירה יש כ-1,500 תושבים. הממשל הצבאי ניסה להסדיר את ענייני השלטון המקומי, והקים מועצה אזורית ובה שלושה יישובים: עבסאן אל-כבירה, עבסאן א-סע'ירה וח'וזאעה. במרוצת הזמן התברר שהמריבות הבלתי-פוסקות בין נציגי שלושת היישובים סיבכו את עבודת המועצה, והיא פורקה לשלוש מועצות נפרדות.

הערות שוליים

רצועת עזה: עיירות
נפת ח'אן יונס